Eshowe-rugbydag vier 70ste bestaansjaarWaarskynlik die oudste klubrugbydag in die land, Eshowe se toernooi om die Bozasbeker, vier vanjaar sy 70ste bestaansjaar. Jos Robson, `n woordvoerder van die KwaZulu-Natalse Rugbyunie (KZNRU) vir klubrugby, laat weet die toernooi wat in 1947 die eerste keer plaasgevind het word 19 Maart die 70ste keer aangebied. George Bozas het die beker geskenk wat in 1948 die eerste keer toegeken is. Robson sê klubs van regdeur Natal trek jaarliks op dié Zoeloelandse dorp saam vir `n dag van eiesoortige rugbykamaraderie. Empangeni spog met meeste oorwinnings, 19, en die gasheerklub, wat in 1921 gestig is, het die beker al 14 keer gewen. Die beker is nog net een keer gedeel – in 1955 deur Hluhluwe en Stanger. Esikhaweni, die voorste Zoeloelandse ontwikkelinsgklub, het geskiedenis gemaak toe hy verlede jaar die toernooi gewen het. ♦ Denise Coetzee, die sekretaresse van Eshowe, sê hulle wag nog dat `n paar klubs bevestig, maar `n tiental het reeds die jawoord gegee. Hulle is, behalwe die gasheerklub, Drakensberg (Winterton), Empangeni, Richardsbaai, Esikhaweni, Sentraal (Dundee), Varsity, Ushaka Warriors, Hluhluwe en Green Bottle Ballies.